JKN ควัก 24.90 ลบ. ซื้อ “ไฮ ช็อปปิ้ง” ต่อยอดธุรกิจโฮมช็อปปิ้ง-ขยายฐานลูกค้า
JKN ควักเงิน 24.90 ลบ. เข้าลงทุน "ไฮ ช็อปปิ้ง" ถือหุ้น 51% พัฒนาศักยภาพการแข่งขันทางธุรกิจต่อยอดธุรกิจโฮมช็อปปิ้ง-ขยายฐานลูกค้า
JKN ควัก 24.90 ลบ. ซื้อ "ไฮ ช็อปปิ้ง" ถือหุ้น 51% ต่อยอดธุรกิจโฮมช็อปปิ้ง-ขยายฐานลูกค้า
2 ก.ย. 2564

บริษัท เจเคเอ็น โกลบอล มีเดีย จำกัด (มหาชน) หรือ JNK เปิดเผยว่า ที่ประชุมคณะกรรมการของบริษัท มีมติอนุมัติให้ บริษัท เจเคเอ็น เบสท์ ไลฟ์ จำกัด (JKN Best Life) ซึ่ง JKN ถือหุ้น 100% เข้าลงทุนในบริษัท ไฮ ช็อปปิ้ง จำกัด (HS) ที่ประกอบธุรกิจให้บริการผลิตรายการโทรทัศน์ พัฒนาระบบและบริหารจัดการที่เกี่ยวข้องกับธุรกิจบริการกระจายเสียงหรือโทรทัศน์ เพื่อการแนะนำและขายสินค้าผ่านสื่อกลางหลากหลายช่องทาง ได้แก่ ช่องนำสัญญานผ่านระบบดาวเทียม เคเบิ้ล ดิจิตอล และเครือข่ายโทรคมนาคมอื่น ๆ
สำหรับ HS มีบริษัทย่อยที่ถือหุ้น 100% ของหุ้นทั้งหมด คือ บริษัท ไฮ ช็อปปิ้ง ทีวี จำกัด (HSTV) ซึ่งประกอบธุรกิจหลักในการให้บริการกิจการโทรทัศน์ โดย HSTV เป็นผู้ถือใบอนุญาตประกอบกิจการกระจายเสียงหรือโทรทัศน์ เพื่อให้บริการการกระจายเสียงหรือโทรทัศน์สำหรับกิจการที่ไม่ใช้คลื่นความถี่ผ่านช่องรายการ HIGH SHOPPING
ทั้งนี้ JKN Best Life เข้าซื้อหุ้น 27,183,000 หุ้น มูลค่าที่ตราไว้หุ้นละ 10 บาท ราคาซื้อขายรวม 100 บาท จาก บริษัท อินทัช มีเดีย จำกัด ซึ่งเป็นผู้ถือหุ้นเดิม และ HS จะเพิ่มทุนจดทะเบียน 33,000,000 บาท จาก 500,000,000 บาท เป็น 533,000,000 บาท โดยภายหลังการเข้าลงทุนดังกล่าว JKN Best Life จะถือหุ้นจำนวน 51% ของหุ้นที่ออกและจำหน่ายแล้วทั้งหมดของ HS
โดยภายใน 31 ต.ค.64 HS จะเพิ่มทุนจดทะเบียนไม่เกิน 48,730,000 บาท โดยออกหุ้นสามัญเพิ่มทุน 4,873,000 หุ้น ซึ่ง JKN Best Life จะเข้าจองซื้อหุ้นสามัญเพิ่มทุนของ HS ตามสัดส่วนการถือหุ้นไม่เกิน 2,490,000 หุ้น คิดเป็น 51% ของหุ้นทั้งหมดภายหลังจากการเพิ่มทุน โดยมีมูลค่าการจองซื้อหุ้นในครั้งนี้ไม่เกิน 24,900,000 บาท
ขณะที่ JKN Best Life จะให้ HS กู้ยืมเงิน 10 ล้านบาท และตกลงว่าในกรณีที่ HS ต้องการเงินเพิ่มเติมในการประกอบกิจการ JKN Best Life ตกลงจะให้ HS กู้เงินเพิ่มเติมในวงเงินไม่เกิน 15 ล้านบาท
การเข้าลงทุนในครั้งนี้จะเป็นช่องทางในการร่วมมือทางธุรกิจเพื่อพัฒนาศักยภาพการแข่งขันทางธุรกิจในด้านการโทรทัศน์ในระดับประเทศ และภูมิภาค ซึ่ง HS มีความเชี่ยวชาญในธุรกิจโฮมช้อปปิ้ง มีระบบคอลเซ็นเตอร์เต็มรูปแบบ มีฐานลูกค้าจำนวนมากสามารถสนับสนุนการดำเนินธุรกิจจำหน่ายสินค้าของ JKN Best Life ซึ่งมีแนวทางในการดำเนินธุรกิจจำหน่ายสินค้าในรูปแบบโฮม ช้อปปิ้ง เป็นหลักได้เป็นอย่างดี และสามารถดำเนินงานได้ทันที